טום דיילי

תומאס (טום) רוברט דיילי, OBE (באנגלית: Thomas Robert (Tom) Daley; נולד ב-21 במאי 1994 בפלימות') הוא קופץ למים אנגלי לשעבר, האלוף האולימפי (טוקיו 2020) בקפיצה סינכרונית מפלטפורמה קשיחה מ-10 מטר, פעמיים אלוף עולם בקפיצה מ-10 מטר (רומא 2009 ובודפשט 2017) ובתחרות קבוצתית מעורבת (קאזאן 2015), בעל מדליית כסף אולימפית (פריז 2024), שלוש מדליות ארד אולימפיות (לונדון 2012, ריו דה ז'ניירו 2016, טוקיו 2020) ו-3 פעמים אלוף אירופה (איינדהובן 2008, איינדהובן 2012 ולונדון 2016) בקפיצה מ-10 מטר. דיילי החל להתאמן בקפיצה למים בגיל 7. ביוני 2004, והוא בן 10 בלבד, זכה באליפות בריטניה בקפיצה למים עד גיל 18. בגיל 12 וחצי זכה במדליית הכסף באליפות בריטניה לבוגרים, שנערכה בדצמבר 2006. בינואר 2007 השתתף דיילי בפסטיבל האולימפי לנוער שנערך באוסטרליה. ההשתתפות בטורניר זה מותרת לבני 15 ומעלה, אך הוועדה המארגנת אישרה את השתתפותו חרף היותו בן 13 בלבד. דיילי התחרה בקפיצה סינכרונית יחד עם בן ארצו קאלום ג'ונסטון, והשניים זכו במדליית הכסף. באותה שנה החל להשתתף בסבב התחרויות השנתי של פדרציית השחייה הבינלאומית (FINA). במסגרת זו סיים פעמיים במקום הרביעי. בסיום השנה זכה דיילי בתואר הספורטאי הצעיר של השנה של ה-BBC. במהלך 2008 הגיע דיילי למספר הישגים גבוהים. הוא הצליח לזכות במדליות ראשונות בסבב התחרויות של FINA - מדליית ארד בתחרות הקפיצה האישית ומדליית כסף בתחרות הקפיצה הסינכרונית, יחד עם בלייק אלדרידג'. בהמשך, היה לבריטי הצעיר ביותר אי פעם שזכה באליפות המדינה בקפיצה למים. דיילי סיים במקום הראשון הן בקפיצה האישית והן בקפיצה הסינכרונית יחד עם אלדרידג', והוא בן פחות מ-14. בגביע העולם בבייג'ינג סיים דיילי במקום השביעי בתחרות הקפיצה מ-10 מטר, ויחד עם אלדרידג' זכה במדליית הארד בקפיצה סינכרונית מ-10 מטר. בכך, היה לאדם הצעיר ביותר אי פעם שזוכה במדליה בגביע העולם בקפיצה למים. באליפות אירופה בשחייה שנערכה במרץ 2008 באיינדהובן, שבר דיילי שיא נוסף, כשזכה במדליית הזהב בקפיצה מ-10 מטר (491.95 נק') והיה לאלוף אירופה הצעיר ביותר אי פעם. באולימפיאדת בייג'ינג סיים דיילי במקום השביעי בקפיצה מ-10 מטר (463.55 נק'), ובקפיצה הסינכרונית דורגו הוא ואלדרידג' במקום השמיני (408.48 נק'). לאחר המשחקים האולימפיים הביע אביו של דיילי את רצונו בהחלפתו של אלדרידג' בקופץ אחר כפרטנר בתחרויות הקפיצה הסינכרונית. ואכן דיילי החל להתחרות ביחד עם מקס בריק זמן קצר לאחר מכן. באליפות העולם בשחייה שנערכה ברומא בשנת 2009 זכה דיילי במדליית הזהב בקפיצה למים מ-10 מטר, בתוצאה של 539.85 נק', מעל הסינים צ'יו בו (532.20 נק') וז'ו לושין (530.55 נק') והאלוף האולימפי מתיו מיצ'ם. בנוסף, סיימו הוא ובריק במקום התשיעי בקפיצה סינכרונית מ-10 מטר (390.36 נק'). זכייתו זו הפכה אותו לאלוף העולם הבריטי הצעיר ביותר בכל הזמנים (בענף ספורט כלשהו). בשנת 2010 איבד את תואר אלוף בריטניה לפיטר ווטרפילד, לאחר שנתיים רצופות שבהן החזיק בתואר. באותה שנה, השתתף גם באליפות אירופה בשחייה שנערכה בבודפשט. בתחרות הקפיצה הסינכרונית מ-10 מטר דורגו דיילי ובריק במקום הרביעי בשלב המוקדמות, אך פציעה מוקדמת בשריר הזרוע התלת-ראשי נתנה את אותותיה, ודיילי החליט שלא להשתתף בשלב הגמר ובמקצה היחידים. בהמשך אותה השנה ייצג את אנגליה במשחקי חבר העמים שנערכו בדלהי הודו וזכה בשתי מדליות זהב. בסוף אותה שנה נבחר דיילי בפעם השלישית לספורטאי הצעיר של השנה של ה-BBC, לאחר שנבחר גם ב-2007 וב-2009. הוא הספורטאי היחיד אי פעם שנבחר לספורטאי הצעיר של השנה יותר מפעם אחת. באליפות בריטניה בשנת 2011 זכה דיילי במקום הראשון בתחרות הקפיצות המסונכרנות, ובמקום השני בתחרות היחידים. ב-27 במאי 2011 נפטר אביו של טום, רוברט דיילי, מסרטן המוח לאחר שנים רבות של מאבק, בגיל 40. חודש וחצי לאחר מכן, באליפות העולם שנערכה בשאנגחאי הוא סיים במקום החמישי בקפיצה מ-10 מטרים ואיבד את תוארו. בתחרות הקפיצה הסינכרונית סיים, עם פיטר ווטרפילד, במקום השישי. באליפות אירופה שנערכה באיינדהובן ב-2012, והייתה התחרות החשובה האחרונה לפני אולימפיאדת לונדון שב דיילי והוכתר כאלוף אירופה, לאחר שגבר על מתחריו בהפרש ניכר. ערב המשחקים היה דיילי אחד הספורטאים הפופולריים בממלכה, והציפיות ממנו היו גבוהות. הקפיצות הסינכרוניות נערכו בראשית המשחקים, ובבריטניה קיוו כי דיילי וווטרפילד יזכו במדליה הבריטית הראשונה במשחקים. בסופו של דבר הסתפקו השניים במקום הרביעי. לאחר שכשלו בניסיון לזכות במדליה, קיבל דיילי הודעות נאצה ברשתטוויטר. משטרת בריטניה עצרה לאחר מכן נער בן 17 וכדורגלן בן 28 מליגת העל הוולשית, שהודו במעשים. במקצה היחידים ערער דיילי על התוצאה שקיבל לאחר אחת הקפיצות, בטענה שהבזקי המצלמות מהקהל הפריעו לו לבצע כראוי את הקפיצה. באופן חריג, אפשרו לו השופטים לקפוץ שוב, והוא שיפר את הניקוד שלו בלמעלה מ-16 נקודות. בסופו של דבר זכה במדליית הארד. פרק זה טעון עדכון. אנא תרמו לוויקיפדיה ועזרו לעדכן אותו. ייתכן שתמצאו פירוט בדף השיחה. הסיבה היא מעודכן נכון ל-2013, מאז השתתף בעוד שתי אולימפיאדות (בקרוב שלוש) ואפילו זכה במדליית זהב. בהמשך 2012 השתתף באליפות העולם בקפיצה למים לנוער שנערכה באדלייד. הוא זכה במדליית הזהב בקפיצה מ-10 מטרים, ובאופן מפתיע זכה גם במדליית הזהב בקפיצה הסינכרונית מ-3 מטרים, יחד עם ג'ק לואר, אף שאין זו קפיצה שהוא מורגל בה והשניים התאמנו יחד רק זמן קצר. השתתפותו באליפות העולם שנערכה בברצלונה ב-2013 הוטלה בספק, לאחר שסבל מפציעה ממושכת וממחלה, שפגעו באימוניו. בסופו של דבר השתתף בתחרות הקפיצה מ-10 מטרים באליפות וסיים במקום השישי. דיילי נבחר להשתתף בתחרות קפיצה סינכרונית מ-10 מטר באולימפיאדת פריז (2024), יחד עם נואה ויליאמס. השניים זכו יחד במדליית כסף. דיילי נבחר להיות אחד מנושאי הדגל של בריטניה במהלך טקס הפתיחה, לצד החותרת הלן גלובר. יום לאחר טקס הסיום של האולימפיאדה, דיילי הכריז על פרישתו מקפיצה למים, בריאיון למגזין ווג הבריטי. לאחר השתתפותו באולימפיאדת בייג'ינג סבל דיילי מהטרדות וממעשי בריונות מצד תלמידים בבית ספרו. בעקבות פרסום הדברים קיבל מלגת לימודים בבית הספר הפרטי פלימות' קולג'. לאחר מכן למד לימודים קדם-אוניברסיטאיים שהתמקדו במתמטיקה, ספרדית וצילום. בראשית 2013 שימש דיילי כמנטור בתוכנית המציאות "ספלאש!", שבה התחרו ידוענים בקפיצה למים. בסוף שנת 2013 יצא מהארון כביסקסואל. בשנת 2014 סיפר כי הוא למעשה הומוסקסואל ולא ביסקסואל. בספרו האוטוביוגרפי משנת 2021 (ראו להלן) אמר כי יש לו גם רגשות מיניים מסוימים כלפי נשים, אך משיכתו לגברים היא הרבה יותר דומיננטית - ועל כן הוא מרגיש כי הזהות שלו היא גבר הומוסקסואל ולא ביסקסואל. בשנת 2015 התארס דיילי לתסריטאי דסטין לאנס בלאק, זוכה פרס האוסקר על התסריט לסרט "מילק". השניים נישאו ב-6 במאי 2017. ב־27 ביוני 2018 נולד בנם, רובי ריי, בהליך פונדקאות. דיילי סיפר כי הוא ובלאק אינם רוצים לדעת מי האב הביולוגי של בנם, ועל כן לא טרחו לבדוק זאת. בנם השני נולד במרץ 2023. דיילי פעיל מאוד ברשתות החברתיות ומחזיק עמוד אינסטגרם עם מעל למיליון וחצי עוקבים, עמוד ברשת x (לשעבר טוויטר)עם מעל לשני מיליון וחצי עוקבים, וערוץ ביוטיוב בו הוא משתף ׳ולוגים׳ מתחרויות, מחייו האישיים, ואף טיפים וסרטונים על אורח חיים בריא ובו מעל 400,000 רשומים. בשנת 2013, בעודו בן 18 בלבד, פרסם דיילי אוטוביוגרפיה בשם ״הסיפור שלי״ (my story) ובסוף שנת 2016 פרסם ספר בשם Tom's Daily Plan. הספר מכיל ברובו מתכונים אך כולל גם תוכנית אימונים ביתית לשמירה על כושר גופני והמלצות לקיום אורח חיים בריא ועליז. בשנת 2021 פרסם דיילי את ספרו "עולה לאוויר" (Coming up for air), המגולל את החוויות שצבר במהלך שנותיו כמתחרה בקבוצת הספורט הלאומית הבריטית לקפיצה למים, לצד התמודדויות אישיות לאורך התקופה. מדיה וקבצים בנושא טום דיילי בוויקישיתוף אתר האינטרנט הרשמי של טום דיילי טום דיילי, ברשת החברתית פייסבוק טום דיילי, ברשת החברתית אקס (טוויטר) טום דיילי, ברשת החברתית אינסטגרם טום דיילי, ברשת החברתית טיקטוק טום דיילי, סרטונים בערוץ היוטיוב טום דיילי, באתר הוועד האולימפי הבין-לאומי טום דיילי, באתר olympedia.org רועי בית לוי, הלך הילד נשאר הפלא, באתר הארץ, 21 במאי 2008 דני בורשבסקי‏, דיילי שואו, באתר וואלה, 3 במרץ 2012 אמיר ענבר, טום דיילי חי את החיים בשידור חי , באתר הארץ, 10 באוגוסט 2012 אליסף דעואל, טום דיילי ומלחמתו בסינים, באתר ynet, 9 במאי 2015 Father eyes new partner for Daley באתר BBC SPORT ניק רמזן, "It Feels Like The Right Time": Tom Daley – Britain's Most Decorated Diver – Confirms His Retirement", באתר ווג הבריטי, 12 באוגוסט 2024 הכוכב הבריטי, טום דיילי יצא מהארון, באתר ynet, 2 בדצמבר 2013 Tom Daley: I’m definitely gay not bisexual, באתר PinkNews Tom Daley and Dustin Lance Black marry at Devon hotel כתבת חדשות BBC, מאי 2017 Jen Juneau September 04, 2018 11:30 Am, Tom Daley and Dustin Lance Black Don't Know Which of Them Is the Biological Father of Their Son, PEOPLE.com (באנגלית) Coming Up For Air, HarperCollins Australia (ב־Australian English)